Vista la convocatòria de vaga formulada pel sindicat USOC (amb registre d'entrada de data 19 de juny de 2020), que està prevista per al dia 7 de juliol de 2020, de 0.00 a 24.00 hores, i que afecta tot el personal assistencial dels centres sanitaris que integren el Sistema Sanitari Integral d'Utilització Pública de Catalunya, a excepció d'allò que s'indica en el paràgraf següent;
Vist que mitjançant la Resolució SLT/1608/2020, de 4 de juliol (DOGC núm. 8169A), s'han adoptat mesures especials en matèria de salut pública per a la contenció del brot epidèmic de la COVID-19 a la comarca del Segrià, mesures les quals seran exigibles a totes les persones que es trobin i circulin per la comarca del Segrià, així com a les persones titulars de qualsevol activitat econòmica, empresarial o establiment d'ús públic o obert al públic ubicat en aquest territori, mentre estigui vigent la Resolució INT/1607/2020, de 4 de juliol, per la qual s'acorda restringir la sortida de persones de la comarca del Segrià comportant el confinament de l'esmentada comarca; davant això, el sindicat USOC, en data 6 de juliol de 2020, ha comunicat que per responsabilitat desafecta de la vaga el personal sanitari de la zona del Segrià;
Vist que l'autoritat governativa ha de dictar les mesures necessàries per tal de mantenir el servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució i jurisprudència d'aplicació;
Vist que el servei d'assistència sanitària que presten els centres del Sistema Sanitari Integral d'Utilització Pública de Catalunya que estan afectats per la convocatòria de vaga no es pot veure greument afectat per l'exercici del legítim dret de vaga dels treballadors, ja que això comportaria un risc per a la salut i la vida dels malalts, dret que és el primer entre els fonamentals de la persona i, per tant, prioritari respecte al dret de vaga, ja que s'ha de respectar el dret a la salut i a la vida que reconeixen els articles 15 i 43 de la Constitució;
Vista la necessitat de prendre les mesures imprescindibles per tal d'assegurar el funcionament del servei públic esmentat, mesures capaces de compatibilitzar els interessos generals amb els drets dels treballadors en vaga, tenint en compte la durada de la vaga i el personal afectat, i les ordres de serveis mínims que s'han dictat per vagues similars, com són l'Ordre TSF/59/2019, de 29 de març; l'Ordre TSF/44/2019, de 6 de març; l'Ordre TSF/196/2018, de 23 de novembre i l'Ordre TRI/221/2006, de 5 de maig;
Vist que determinades prestacions sanitàries són inajornables per tal de garantir el dret a la salut i a la vida, com són les activitats sanitàries que es presten en els serveis d'urgències, en les unitats especials, determinats tractaments oncològics, així com les intervencions necessàries, en un entorn de deguda atenció assistencial;
Vist que cal garantir l'atenció de les urgències en tots els centres d'atenció primària i extra hospitalària amb una intensitat diferent a mesura que es desenvolupa la vaga, es fixa un mínim d'un quart de la plantilla;
Vist que s'ha sol·licitat a les parts les seves propostes de serveis mínims, tal com consta a l'expedient;
Vist que s'ha demanat informe a la Secretaria General del Departament de Salut;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel sindicat USOC, que està prevista per al dia 7 de juliol de 2020, de 0.00 a 24.00 hores, i que afecta tot el personal assistencial dels centres sanitaris que integren el Sistema Sanitari Integral d'Utilització Pública de Catalunya, a excepció de la zona del Segrià per la qual la vaga resta desconvocada, s'entén condicionada al manteniment dels serveis mínims següents:
El normal funcionament del servei d'urgències, tant l'atenció de malalts externs com l'atenció dels malalts ingressats a les unitats d'observació d'urgències, a criteri del metge encarregat del malalt.
El normal funcionament de les unitats especials: unitats de cures intensives, unitats de vigilància intensiva, unitats coronàries, unitats d'hemodiàlisi, neonatologia, parts i tractaments de radioteràpia i quimioteràpia, així com totes aquelles altres que puguin tenir la consideració d'unitats especials d'urgència vital.
S'han de garantir els tractaments de radioteràpia i quimioteràpia en situacions urgents i de necessitat vital i, en altres situacions, a criteri del facultatiu que atengui el malalt.
S'haurà d'atendre l'activitat quirúrgica inajornable derivada de l'atenció urgent i greu a criteri de la direcció mèdica, escoltat el cap de servei, tant pel que fa referència al preoperatori com al postoperatori.
Mentre estigui ingressat, tot malalt haurà de ser respectat en el seu dret a ser atès, tant des del punt de vista assistencial, com des del bàsic d'infermeria i hoteler.
En els centres d'assistència extrahospitalària, es garantirà l'assistència urgent durant l'horari habitual de cada centre.
Aquest servei es prestarà amb un 25% de la plantilla, tot i que quan es garanteixi amb un dispositiu assistencial unipersonal s'haurà de considerar aquesta situació com a mínim i es prestarà amb l'assistència normal pròpia dels serveis especials i ordinaris i altres dispositius d'atenció continuada.
El servei de neteja mantindrà l'activitat normal en les àrees d'alt risc.
Tenen aquesta consideració els serveis següents:
- Àrea quirúrgica (quiròfans i avantquiròfans).
- Unitat de vigilància intensiva, reanimació (postoperats) i unitats coronàries.
- Unitats d'asèptics i malalts infecciosos
- Àrees de malalts immunodeprimits (trasplantats, hematologia i oncologia)
- Cuines i serveis d'alimentació
- Desinfecció terminal (neteja d'habitacions en casos d'alta de malalts en processos infecciosos)
- I tots aquells altres serveis que puguin tenir aquesta consideració dins les àrees d'alt risc, el servei de neteja inclourà l'evacuació de roba bruta i residus
El servei d'hoteleria ha de garantir el menjar de tots els malalts ingressats
El serveis de neteja i d'hoteleria han de quedar garantits, tant si aquest servei el realitza el personal propi de cadascun dels centres, com si estan encomanats a empreses concessionàries.
Transport sanitari: s'haurà de garantir el servei per atendre totes les urgències sanitàries de qualsevol tipologia i requeriment, per tractaments oncològics, de diàlisi i d'oxigenoteràpia.
Igualment, s'haurà de garantir el servei per a la realització de proves que siguin urgents a criteri del facultatiu.
El trasllat de pacients donats d'alta al servei d'urgències, que necessitin, segons criteri facultatiu, la utilització del transport sanitari per abandonar les dependències assistencials.
S'haurà de garantir el normal funcionament del servei de coordinació d'urgències i els sistemes d'emergències mèdiques, en atenció a les especials característiques de l'assistència prestada.
La resta de serveis no previstos en els apartats anteriors funcionaran amb el mateix règim que en un dia festiu, exceptuant aquells centres on la plantilla sigui igual a la dels dies laborables, en que passarà a ser del 50% (en situació de nombre imparell s'arrodonirà el personal de servei sempre per excés).
La direcció dels centres sanitaris afectats, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el del Comitè de Vaga.
La direcció s'ha d'assegurar que les persones designades per fer els serveis mínims rebin una comunicació formal i efectiva de la designació.
Les parts han de donar prou publicitat a la vaga perquè la ciutadania en tingui coneixement.